Michael Rogers nyerte a Tour de France 16. szakaszát |
Az utolsó pihenőnap után rögtön Carcassonne és Bagneres de Luchon között egy 237 kilométeres, öt kategorizált hegyet tartalmazó szakasszal kezdődött a Tour de France utolsó hete. Az emelkedők közül ki kell emelni az utolsót, a Port de Balès-t (kiemelt kategóriás), amely 11.7 km hosszú és átlagban 7.7 % meredekségű volt, de a céltól 20 kilométerre magasodott. A mezőnyben nem volt már ott a világbajnok Rui Costa (a Lampre versenyzője tüdőgyulladás miatt adta fel) és Simon Yates (Orica-GreenEDGE).
Úgy tűnt, a peloton rendesen kipihente a fáradalmakat, hiszen meglepően sokáig nem alakult ki a napot meghatározó szökés, ekkor viszont nem kevesebb, mint 21 embert engedett el a sárga trikós csoportja. Az elmenésben ott volt többek között Bernhard Eisel és Vasil Kiriyenka (Sky), Michael Rogers (Tinkoff-Saxo), Jan Bakelants és Michal Kwiatkowski (OPQS), Tom-Jelte Slagter (Garmin), José Serpa (Lampre), Greg van Avermaet (BMC) és a Europcarból hárman: Cyril Gautier, Kévin Reza és Thomas Voeckler. Előnyük hamar 10 perc fölé nőtt, így nyilvánvalóvá vált, hogy közülük kerül ki a nap győztese.
A komoly küzdelmekért a Port de Balès-ig kellett várnunk. Elöl a szökevények csoportja atomjaira hullott a Europcar aktív szereplésének köszönhetően. Az esélyesek csoportjában pedig sorra szakadtak le a legnagyobb nevek: van den Broeck, Fränk Schleck, Mollema, van Garderen, Rolland és Porte is leszakadt és komoly hátrányt szedtek össze a nap során.
A legerősebbnek Thibaut Pinot bizonyult, aki a hegy tetejéig többször is akciózott, így végül sikerült Valverdét és a hegy utolsó méterein Nibalit is leszakítania. A fehér trikós Bardet se bírta a tempót, aki így a nap végére át is kellett, hogy adja a ruhadarabot Pinot-nak.
A szökevények közül a lejtmenetre hárman maradtak: Rogers, Voeckler és Serpa, akikre még a felért Gautier és Kiryienka is. A nagy gurulóversenyben aztán Rogers négy kilométerrel a cél előtt a legjobb pillanatban indított és egyedül érkezett a célba. A háromszoros időfutam világbajnok élete első szakaszsikerének örülhetett a Francia Körversenyen. A csapatnál az örömöt Rafal Majka fokozta, aki ha csak egy ponttal is, de átvette a vezetést a pöttyös trikóért vívott harcban.
Hátul folytatódott a harc a dobogóért. A lejtmenetben hamar felért Valverde, Péraud és Nibali (és a célvárosban Leopold König) is Pinot-ra így köztük végül nem történt változás, de a többiek leszakadása átrendezte az összetett állását. Holnap ismét egy kemény nap és hegyi befutó várható.
A Tour de France 16. szakaszának végeredménye:
Györgyi Gábor 2014. július 23. at 15:57 Válasz
Na Jalabert sem az volt, akire mint “neves” hegyek királya emlékezünk. Tegnap előtt még Rodriguez úgy volt a fejemben, mint erős hegyimenő, aki dobogóért harcol, aki amúgy lehetne komoly hegyek királya, de így….
Már nem is tudom elismerni, hogy most Majka előtt gyűjtögeti a pontokat….
(persze Majka sem az a fajta, mint Virenque, de azért ő idén már elég jól végigment egy / a Giro-n)
Rodriguez és Valverde az örök reménységek, akik sosem érnek fel a csúcsra ?
Sempronius89 2014. július 23. at 12:01 Válasz
Sokszor van ilyen főleg a nagy körversenyek idején, hogy a hegyek királya hamarabb szakad le kis túlzással mint egy Kittel vagy egy Cav.
Luby 2014. július 22. at 19:57 Válasz
Ellenben viszont Jalabert-rel aki (talán többször is) elnyerte a Hegyitrikót, taktikus pontgyűjtögetéssel, miközben komoly hegyeken “holdtöltével” ért célba. Ez ilyen …
Györgyi Gábor 2014. július 22. at 18:59 Válasz
J Rodriguez 12 percet kapott Nibalitól. Ilyen szakasz után (68.-ként célba érve) elég “vicces” (vagy hogy jobb nevezni ?) lett volna hegyek királya mezbe bújnia a pódiumon.
Aztán lehet, hogy pihent a holnapi nap miatt (nem láttam a mait), de Virenque idejében egy hegyek királya mindig a legjobbak közelében volt. Gyanítom, hogy Bahamontes-szel sem volt ez másként korábban.